Toni Kroos bi kliem ta' ringrazzjament wara li ħabbar l-irtirar tiegħu Wara li ħabbar l-irtirar tiegħu minn mat-team nazzjonali Ġermaniż, il-player ta' nofs il-ground Toni Kroos kiteb fil-profil tiegħu fuq Instagram filwaqt li rringrazzja lil dawk kollha li tawh il-kuraġġ fis-snin li għaddew speċjalment meta libes il-flokk ta' Die Mannshaft. Kroos ma naqasx li jsemmi d-diżappunt tal-eliminazzjoni tat-team nazzjonali Ġermaniż wara t-telfa kontra l-Ingilterra fejn sostna li xtaq jilgħab 109 darba minflok 106 sabiex jasal sal-aħħar tal-kompetizzjoni. Minkejja kollox, Kroos qal li issa se jkun qed jikkonċentra fuq il-klabb tiegħu Real Madrid sabiex flimkien jiksbu l-objettivi tant importanti speċjalment li jkunu l-aqwa tim fi Spanja. Finalment hu semma' wkoll il-familja tiegħu u filwaqt li qal li din ma kinitx deċiżjoni faċli, ried ikollu ftit iktar ħin mal-mara u t-tfal li issa m'għadhomx daqshekk żgħar.